P r e d k l a d a c i a    s p r á v a

Návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z. a o zmene a doplnení niektorých zákonov sa predkladá na rokovanie vlády Slovenskej republiky ako iniciatívny materiál. 
Cieľom predkladaného návrhu zákona, ktorým sa mení a dopĺňa zákon č. 170/2001   Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z., je zabezpečenie finančných zdrojov na dobudovanie núdzových zásob ropy a ropných výrobkov na cieľový stav 90-dní v roku 2008 v súlade so záväzkami Slovenskej republiky voči Európskej únii a ich financovaniu v ďalšom období. 
V návrhu zákona sa ďalej precizujú niektoré ustanovenia, ktoré vyplývajú zo smernice Rady 2006/67/ES z 24. júla 2006, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (kodifikovaná smernica), na zabezpečenie politickej a hospodárskej stability Slovenskej republiky. 
Ropa patrí medzi základné energetické a surovinové zdroje. Na prekonanie možných politických a hospodárskych rizík súvisiacich s prerušením zásobovania ropou a ropnými výrobkami väčšina vyspelých krajín vytvára legislatívne a ekonomické podmienky na zabezpečenie dostatočnej úrovne núdzových zásob ropy a ropných výrobkov. 
			 		        	
Vplyv návrhu zákona na verejné financie, životné prostredie, zamestnanosť a na podnikateľské prostredie je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 	
	
Návrh novely zákona je v súlade s Ústavou Slovenskej republiky, zákonmi Slovenskej republiky a inými zákonmi, medzinárodnými zmluvami, ktorými je Slovenská republika viazaná a je v súlade s právom Európskych spoločenstiev a Európskej únie. 
Súčasťou materiálu je Návrh nariadenia vlády Slovenskej republiky, ktorým sa ustanovujú vybrané ropné výrobky, sadzba príspevku a výpočet výšky príspevku z vybraných ropných výrobkov a vzor hlásenia o množstve vybraných ropných výrobkov a výške príspevku na vykonanie zákona.
Dňa 4. decembra 2007 bol návrh zákona predmetom rokovania Legislatívnej rady vlády, ktorá návrh zákona odporučila predložiť na rokovanie vlády Slovenskej republiky po zapracovaní jej pripomienok. 
Pripomienky boli do materiálu zapracované.